宋月山以陶金戶遁山中值雪有詩次韻訪之
作者：方一夔
朝代：宋

paragraphs: 金沙潭頭石贔屭，凍蟻紛紛半僵死。
淘江漉海攖龍鱗，領使省金蹲虎兕。
欲將江浙飽虛牝，遮蓋誰施千丈被。
先生誤墮世網中，死灰更溺無遺燬。
携家北走入深山，雪中高卧那能起。
世間得喪何足道，坎止流行一彈指。
忍凍孤吟寒士歌，力將冰蘗戰紈綺。
君窮無比我更窮，濕沫難擊三千里。
明朝裹飯約共話，炯炯方瞳巖壑裏。